
ACORD 38/2008, DE 18 DE MARÇ DE 2008, DEL PLE DEL CONSELL DE L’AUDIOVISUAL DE CATALUNYA

Expedient núm.13/2007-S 

TELEVISIÓ DE CATALUNYA, SA 

RESOLUCIÓ 

D´admissió a tràmit i de resolució instat per l´operador de televisió TELEVISIÓ DE CATALUNYA, SA contra l´Acord 277/2007, de 21 de novembre, del Ple del Consell de l´Audiovisual de Catalunya.

FETS

1. El Ple del Consell, mitjançant l’Acord 126/2007, de 9 de maig, va obrir un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA com a part interessada, per tal que en el termini màxim de cinc dies, a comptar des del dia següent a la recepció de la seva notificació, formulés les manifestacions que considerés oportunes, arran de les emissions del 22 de març i del 5 i el 12 d’abril de 2007, per TV3, del programa d’humor Polònia, fets que podien estar encabits dins allò que preveu l’apartat 2 de l’article 94 de la Llei 22/2005, de 29 de desembre, de la comunicació audiovisual de Catalunya (en endavant LCA).
2. El 23 de maig de 2007 va tenir entrada en aquest Consell (registre d’entrada 934/2007) un escrit que signava el senyor Carles Vinyes i Llebot que, en nom i representació de TELEVISIÓ DE CATALUNYA, SA, al·legava, entre d’altres, que «la presència en pantalla de referències visuals i verbals a un libre i a un DVD relacionats amb el programa Polònia no constitueix un supòsit de publicitat encoberta a favor de tercers, sinó que el que s’està fent és promocionar uns productes de la mateixa entitat (Televisió de Catalunya, SA), productes directament relacionats i vinculats amb el programa, és a dir, productes propis de Televisió de Catalunya, la qual assumeix aquí el rol de prestador de serveis o productor de mercaderies, de manera que no es tracta de publicitat en favor de productes de tercers aliens al contingut del programa sinó més aviat d’una promoció pròpia». Al·lega també que «no es pot parlar de prominència indeguda per no poder-se qualificar com a “freqüent” l’aparició del producte, ja que només apareix en un moment concret i puntual del programa».
3. A la vista de les manifestacions de l’interessat, i d´acord amb els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 145/2007, de 30 de maig, va desestimar les al·legacions presentades i incoar un procediment sancionador a TELEVISIO DE CATALUNYA, SA per la presència de publicitat encoberta prohibida en l’emissió del 12 d’abril de 2007, per TV3, del programa d’humor Polònia, fet susceptible de constituir una infracció greu tipificada a la lletra e de l’article 133 LCA per l’incompliment de les obligacions que, en matèria de publicitat, corresponen als prestadors de serveis de comunicació audiovisual.
4. Una vegada notificat l’Acord d’incoació a l’interessat, la instructora del procediment va formular el plec de càrrecs corresponents, que es va notificar l’interessat tot atorgant-li un termini de deu dies per formular les al·legacions i proposar les proves oportunes de les quals intentés valer-se en aquest expedient. Consta a les actuacions la notificació d´aquest acte a l´entitat interessada, en la forma i amb els requisits establerts a l´article 58 de la Llei 30/1992, de 26 de novembre de règim jurídic de les administracions públiques i del procediment administratiu comú.

5. El 8 d’agost de 2007, i dins del termini atorgat, va tenir entrada en aquest Consell (Registre d’entrada 1397/2007) un escrit signat pel senyor Carles Viñas i Llebot, que, en nom i representació de TELEVISIÓ DE CATALUNYA, SA al·legava, en essència, que «tenint en compte els Criteris Interpretatius i Recomanacions del Consell sobre publicitat encoberta a televisió, no es pot imputar a TVC una prominència indeguda, atès d’una banda, que en cap cas en el programa Polònia es mencionen virtuts o avantatges dels productes ni existeix una situació de complaença» a més de considerar que «la conducta infractora està permesa, per la lletra b) de l’apartat 1.1.3 dels Criteris esmentats, ja que l’enumeració objectiva dels elements diferenciadors d’un producte, en el cas que es presenti en el mercat, està permesa»; i de l’altra que «el fet que el Consell estableixi que el producte juga un paper determinant en el fil argumental del programa Polònia no pot ser d’aplicació atès que es tracta d’un criteri o indicador que només és aplicable als programes de ficció i no als d’entreteniment».

6. El 24 d’octubre de 2007 la instructora de l’expedient, desprès d’analitzar i valorar les al·legacions esgrimides, va confirmar els càrrecs imputats i va formular la proposta de resolució corresponent, que va ser notificada a l’interessat el 25 d’octubre de 2007. Així mateix, es va advertir a l´entitat imputada que, en el termini de deu dies, podia formular les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, sobre el procediment sancionador aplicable als àmbits de competència de la Generalitat.

7. El 6 de novembre de 2007, i dins del termini atorgat, va tenir entrada en aquest Consell un escrit signat pel senyor Carles Viñas i Llebot que, en nom i representació de l´operador de televisió TELEVISIÓ DE CATALUNYA, SA manifestava, d’una banda, la seva disconformitat amb la proposta de resolució, i, d’una altra, donava per reproduïdes totes les al·legacions efectuades en el període d’informació prèvia i les formulades contra el Plec de càrrecs, tot insistint en el fet que «ni hi ha hagut incitació a la compra ni  els productes han jugat un paper determinant en el fil argumental», criteri, d’altra banda que considera «no pot ser d’aplicació als programes d’humor com és el programa Polònia».

8. El 21 de novembre de 2007, el Ple del Consell de l’Audiovisual de Catalunya va aprovar l’Acord 277/2007, mitjançant el qual desestimava les al·legacions formulades per l’interessat, declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, per emetre publicitat encoberta prohibida durant l’emissió de programa d’humor Polònia emès per TV3, el 12 d´abril de 2007, en relació amb el Llibre mediàtic del Polònia, i dels Vídeos del Polònia que es venen amb La Vanguardia, publicitat encoberta que conté una prominència indeguda. Aquest Acord es va notificar a l´operador de televisió esmentat el 21 de novembre de 2007.

9. El 24 de desembre de 2007 es va presentar en aquest Consell (registre d’entrada núm.1975/2007) un escrit signat pel senyor Carles Viñas i Llebot, mitjançant el qual, en nom i representació de l´operador de televisió TELEVISIÓ DE CATALUNYA, SA, interposava un recurs de reposició contra l’Acord 277/2007, de 21 de novembre. 

10. El Ple del Consell, mitjançant l´Acord 14/2008, de 23 de gener, va inadmetre, per extemporani, el recurs de reposició interposat per TVC, SA contra l´Acord 277/2007, de 21 de novembre. Aquest Acord es va notificar al prestador de televisió el 29 de gener de 2008.

11. El 26 de febrer de 2008 es va presentar en aquest Consell (registre d’entrada núm.1733/2008) un escrit signat pel senyor Carles Viñas i Llebot, que, en nom i representació del prestador de serveis de televisió TELEVISIÓ DE CATALUNYA, SA, demanava que es deixés sense efectes l´Acord del Ple del Consell, de 25 de gener de 2008, d´inadmissió del recurs de reposició per extemporaneïtat, i que es dictés una resolució d´admissió de recurs i se´n resolgués sobre el fons.

A la vista de les manifestacions i de la documentació aportada per l´entitat interessada en favor de l´admissió del recurs de reposició, procedeix a deixar sense efecte l´Acord 14/2008, de 23 de gener, del Ple del Consell, que va inadmetre, per extemporani el  recurs de reposició contra l´Acord 277/2007, de 21 de novembre, i, consegüentment, cal valorar les qüestions de fons que es plantegen en el recurs de reposició i acordar la resolució corresponent, per considerar-lo presentat en el temps i forma oportuns.

FONAMENTS DE DRET

L´objecte d´aquest recurs de reposició se centra a determinar si l´Acord 277/2007, de 21 de novembre,  del Ple del Consell de l´Audiovisual, mitjançant el qual es va declarar el prestador de serveis de televisió TELEVISIÓ DE CATALUNYA, SA, responsable de la comissió d´una infracció greu tipificada a la lletra e de l´article 133 LCA, és conforme a l´ordenament jurídic vigent.

Com a consideració prèvia, cal advertir que les al.legacions que l´entitat interessada esgrimeix en el seu favor són una reproducció de les que ja va formular en el decurs de la tramitació de l’expedient sancionador, tant amb posterioritat al període d’informació prèvia com després de la proposta de resolució.

En concret, el prestador de serveis de televisió nega l´existència de prominència indeguda en el cas objecte d´anàlisi tot manifestant que la presentació d´El llibre mediàtic del Polónia i els vídeos del Polònia i llur aparició en el programa d´aquest nom no infringeix cap norma jurídica i que s´ajusta plenament a les disposicions legals aplicables. En concret, a criteri de l´entitat interessada la presència d´aquests productes en el programa Polònia no comporta una incitació a la compra ja que en cap cas s´hi mencionen els virtuts o els avantatges de llur adquisició, ni existeix una situació de complaença, tot comparant les imatges en qüestió amb una mera “enumeració objectiva”.  

D´acord amb les valoracions efectuades a la proposta de resolució emesa en el marc del procediment sancionador de referència, és cert l´argument adduït per l´interessat següent: “Els Criteris Interpretatius i Recomanacions del Consell sobre publicitat encoberta a televisió estableixen que «l’enumeració objectiva dels elements diferenciadors d’un producte, un servei o una marca, en el cas, per exemple, que es presenti en el mercat, estaria permesa». Nogensmenys, cal matisar que aquests criteris, posen de manifest tot seguit que: «No obstant això, qualsevol situació d’especial complaença o l’existència d’un discurs favorable per part de les i els presentadors o dels membres de l’equip d’un programa envers un producte, un servei o una marca es considera prominència indeguda”.  

En les emissions que són objecte de la sanció imposada no es planteja cap mena de dubte que el presentador del programa Polònia com altres actors que hi participen realitzen un discurs favorable als productes esmentats, la qual cosa comporta l´existència de la prominència indeguda. Aquesta afirmació resulta avalada de manera evident i palesa a les escenes relatades i transcrites en el fonament de dret primer de la proposta de resolució que ara, per tal d´evitar reiteracions innecessàries, es donen per reproduïdes.

L´operador interessat també discrepa respecte de la consideració del paper determinant del llibre i els vídeos en qüestió en el fil argumental del programa, per considerar que d´acord amb els criteris interpretatius reiterats existeix prominència indeguda “quan un producte, un servei o una marca juga un paper determinant en el fil argumental d´un programa de ficció” i que, per tant, aquest no és el supòsit d´un programa d´humor com és Polònia.  

Respecte d´aquest aspecte, tal com la proposta de resolució posa en relleu “encara que el programa Polònia sigui considerat com un programa d’entreteniment, per les seves característiques i els personatges que hi apareixen, moltes de les escenes són escenes de ficció”. Així mateix, d´una interpretació sistemàtica del contingut total dels criteris interpretatius dit es pot afirmar que, malgrat el paràgraf del criteris a què es refereix l´entitat interessada només faci referència a programes de ficció, res no obsta a què l´indicador assenyalat sigui d´aplicació per extensió a programes d´humor com és el que ara s´examina.

Finalment l’operador interessat fa referència a la no aplicabilitat de l´article 94 de la LCA al cas objecta de debat, ja que considera que en aquest supòsit no es publiciten béns, serveis, nom o marques de prestadors de serveis o de productors de mercaderies, sinó que es fa referència a productes directament relacionats i vinculats amb el programa en el qual apareixen. En aquest sentit, precisa que no es tracta de publicitat en favor de productes de tercers aliens al contingut del programa, sinó més aviat d´una promoció pròpia.

Aquesta al·legació ja va ser valorada i desestimada en l’Acord 145/2007, de 30 de maig, del Ple del Consell de l´Audiovisual de Catalunya mitjançant el qual es va incoar l’expedient sancionador de referència, en base a què: “... el fet que es tracti de publicitat en favor de productes directament relacionats i vinculats amb el programa Polònia, no implica que no estiguem parlant d’un supòsit de publicitat encoberta, encara que, en aquest supòsit sigui en favor -tal i com manifesta l’interessat- de Televisió de Catalunya que, en aquesta ocasió «assumeix el rol de prestador de serveis o productor de mercaderies»

De conformitat amb les consideracions exposades, cal desestimar les al·legacions adduïdes per l´operador de televisió TELEVISIÓ DE CATALUNYA,SA.

En conseqüència, el Ple del Consell de l'Audiovisual de Catalunya, adopta els següents:

ACORDS

1.- Deixar sense efecte l´Acord 14/2008, de 25 de gener, del Ple del Consell de l´Audiovisual de Catalunya i, en conseqüència, admetre a tràmit el recurs de reposició instat per l´operador de televisió TELEVISIÓ DE CATALUNYA, SA contra l´Acord 277/2007, de 21 de novembre, del Ple del Consell de l´Audiovisual de Catalunya, mitjançant el qual es va declarar el prestador de serveis de televisió TELEVISIÓ DE CATALUNYA, SA, responsable de la comissió d´una infracció greu tipificada a la lletra e de l´article 133 LCA.

2.- Desestimar el recurs de reposició instat contra l’Acord 277/2007, de 21 de novembre, del Ple del Consell de l’Audiovisual de Catalunya, i, en conseqüència, confirmar l´Acord esmentat mitjançant el qual es declara el prestador de serveis de televisió TELEVISIÓ DE CATALUNYA, SA, responsable de la comissió d´una infracció greu tipificada a la lletra e de l´article 133 LCA, i se li imposa una multa de DOTZE MIL UN EUROS (12.001€).

3.- Notificar aquest Acord a l’interessat.

Barcelona, 18 de març 2008

Josep M. Carbonell i Abelló                              Dolors Comas d’Argemir i Cendra

President                                                          Consellera secretària

